**un tren**

*George Ioniţă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

un tren

ninge afară

e ger și viscolul bate

ridicând troiene

de neatinse stele

tu stai străină-ntr-o gară

departe...

peronu-i pustiu

în ceasul ca un ochi de ciclop

ce atârnă-n perete

chiar dacă trec greu

orele arată că s-a făcut târziu

și te învăluie atâta noapte...

poate se va opri și-n astă gară

uitată și ninsă

plină cu fum de țigară

și-ai să te urci fără să știi

unde-o să mergi și cât timp...

în trenul ce poartă iluzii

cât viața biletu-i de scump